তিনি বলেন, বরইতলী ইউনিয়নের চলমান কাজের বাইরে অন্তত একশ মিটার এলাকা অরক্ষিত রয়েছে। এই অরক্ষিত পয়েন্টটি চলমান কাজের জন্য বিপদজনক হয়ে উঠেছে। তাই আমরা বিষয়টি তদন্ত পুর্বক উর্ধ্বতন প্রশাসনের কাছে প্রতিবেদন পাঠাবো। অর্থবরাদ্দ নিশ্চিত হলেই ওই একশ মিটার এলাকায়ও ব্লক বসানো হবে। জানা গেছে, প্রতিবছর বর্ষাকালে মাতামুহুরী নদীতে উজান থেকে নেমে আসা পাহাড়ি ঢলের পানির প্রবল ধাক্কায় নদীর বিভিন্ন পয়েন্টে ব্যাপক ভাঙনের সৃষ্টি হচ্ছে। এ অবস্থার কারণে উপজেলায় নদীর তীরবর্তী এলাকার জনবসতি, আবাদি জমি, শিক্ষা ও ধর্মীয় প্রতিষ্ঠান এবং বিপুল পরিমাণ গ্রামীণ রাস্তা-ঘাট নদীগর্ভে বিলীন হয়ে গেছে। জনগণের দুর্ভোগ ও এলাকার সামাজিক নিরাপত্তা রক্ষাকল্পে বিগত সময়ে কক্সবাজার পানি উন্নয়ন বোর্ড ও পরবর্তীতে বান্দরবান পানি উন্নয়ন বোর্ড অগ্রাধিকার ভিত্তিতে জরুরি প্রকল্পের আওতায় বেশিরভাগ এলাকায় সিসি ব্লক দিয়ে একাধিক উন্নয়ন কাজ করে নদীর ভাঙন ঠেকাতে প্রকল্প বাস্তবায়ন করেছে। এরই ধারাবাহিকতায় চলতি ২০১৭-১৮ অর্থবছরে বান্দরবান পানি উন্নয়ন বোর্ড প্রায় ৫ কোটি ২৩ লাখ টাকা বরাদ্দ সাপেক্ষে নদীর ভাঙনরোধে চারশ মিটার এলাকায় একটি নতুন প্রকল্প বাস্তবায়নের উদ্যোগ নেন।